Jou kind en depressie: Wat om nié te sê nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou kind en depressie: Wat om nié te sê nie
Tans is daar 'n wêreldwye toename in depressie, angs en selfdood onder kinders en tieners. Depressie affekteer jou gedagtes, bui en liggaam en kan selfs in baie jong kinders voorkom. Ouers en versorgers moet derhalwe die toestand ernstig opneem.
Ongeveer een in vyf kinders ly aan 'n geestesversteuring. Meer as 50% daarvan begin voor die ouderdom van 14 jaar. Volgens inligting verskaf deur die Wes-Kaapse regering, het kinders so jonk as 7 al selfdood gepleeg. 9% van tienersterftes word toegeskryf aan depressie.
Nie alle kinders of tieners met depressie probeer selfdood pleeg nie, maar die meerderheid van diegene wat selfdoodpogings aanwend, is depressief.
Volgens 'n 2018-analise deur die Amerikaanse Sentra vir Siektebeheer en -voorkoming (CDC) word 3,2% van kinders tussen die ouderdom van 3 en 17 in die VSA met depressie gediagnoseer, wat skynbaar 'n onderskatting is aangesien net 50% van depressiewe tieners gediagnoseer word voor hulle volwassenheid bereik.
Dit is ontstellende statistieke en geen ouer wil dat hulle kind sulke geestespyn verduur nie. Al is dit nie altyd maklik om te verstaan wat die kind deurmaak nie, is daar dinge wat ouers en versorgers kan doen om hulle kind te ondersteun en te help.
Die simptome van depressie kan behandel word en 80% van lyers kan genees word, veral met genoegsame ondersteuning van liefdevolle versorgers. Die kind moet nie gestigmatiseer of gestraf word vir gedrag wat voortspruit uit depressie nie. Baie jong kinders beskik nie oor die vermoë om hulle emosies te kommunikeer nie. Ouer kinders mag verleë voel of bekommerd wees dat hulle in die moeilikheid mag kom.
Depressie kan, soos 'n fisiese siekte, egter nie net met liefde en dissipline genees word nie. Dit is 'n komplekse siekte wat professionele hulp en behandeling vereis. Wat ouers en versorgers egter kan doen, is om te let op hoe hulle sodanig kinders en tieners hanteer en let op wat om te sê en nie te sê nie.
Vra of daar iets is wat hom of haar pla as jy enige gedragsveranderings of waarskuwingstekens raaksien.
As daar tekens van depressie is, vra of hy of sy selfdood oorweeg.
Moedig jou kind aan om besig te bly en dinge te doen wat hom of haar beter laat voel.
Help jou kind om realistiese doelwitte te stel.
Wees altyd daar vir hom of haar.
Luister na dit wat hy of sy wil sê. Wees 'n aandagtige luisteraar.
Neem dit wat hy of sy sê ernstig op.
Moenie jou kind blameer nie. Dis nie hulle skuld nie.
Verseker jou kind dat dit die regte ding is om met jou te praat.
Probeer om nie te belowe dat jy dit geheim sal hou nie.
Leer jou kind om selfhandhawend te wees en selfvertroue te kweek.
Moenie jou kind alleen los om die probleem self op te los nie.
Kry jou kind om betrokke te raak by buitemuurse aktiwiteite en sodoende 'n wyer vriendekring op te bou.
Praat met jou kind se onderwysers en skoolhoof en ander ouers as jou kind geboelie word.
Moenie iemand uit selfdood probeer praat nie. Beklemtoon dat depressie behandel kan word, dat probleme opgelos kan word en dat hy of sy nie as individu 'n mislukking is nie.
Moenie die volgende sê nie:
Jy het so baie om voor te lewe.
Dink net hoe dit ons sal raak.
Hou die blinkkant bo.
Dis alles net in jou kop.
Dis nie so 'n groot ding nie.
Daar's niks om voor bang te wees nie.
Ek weet nie wat jy nodig het nie.
Jy moet meer slaap inkry!
Hou op om daaraan te dink.
Jy sal "fine" wees.
'n Professionele persoon kan jou kind van die terapie en medikasie voorsien wat hy benodig. Soos met enige ander behandeling, maak seker hy woon sy sessies by en neem sy medikasie soos voorgeskryf.
Om 'n ouer te wees is moeilik, veral as jy na 'n kind met depressie moet omsien. Dit neem tyd en oefening om dit te hanteer. Kry professionele hulp om jou kind van die gereedskap te voorsien wat hy of sy benodig om dit te bowe te kom en doen jou bes om met empatie en deernis op te tree wanneer hy of sy jou vir hulp en ondersteuning nader.